Øivind Benestad

Øivind Bård Benestad (født 6. mars 1954) er en norsk teolog som frem til 2017 var prest i Den norske kirke. Øivind Benestad er særlig kjent i massemediene som en aktiv debattant i saker om verdispørsmål (herunder homofili), blant annet som motstander av kjønnsnøytral ekteskapslov i Norge.

 Bakgrunn og arbeid 
Øivind Benestad er oppvokst i Bærum. Han kommer fra en musikkinteressert familie, og er sønn av musikkviteren Finn Benestad og musikkpedagog Inge Bergliot Benestad (dansk). Han er utdannet ved Menighetsfakultetet i Oslo og ordinert prest i Den norske kirke. Han har tidligere arbeidet 22 år i Norges Kristelige Student- og Skoleungdomslag (NKSS), deriblant 10 år som studentprest i Portugal og 5 år som studentprest i Agder, det vil si overfor studenter ved høgskoler på Sørlandet. 

Benestad arbeider i dag som informasjonskonsulent ved den internasjonale, kristne organisasjonen Åpne Dørers norgeskontor i Kristiansand i Vest-Agder; organisasjonen har siden 1955 delt ut bibler og drevet evangeliseringsarbeid blant forfulgte kristne i flere land.

Øivind Benestad har vært spesielt engasjert i tradisjonell kristen etikk og fremholder Bibelens ord som grunnleggende for det norske samfunnet. Han mener dessuten at ekteskapet er biologisk begrunnet, og har iherdig forsvart «mor-far-barn-relasjonen» og tilsvarende kjempet mot kjønnsnøytral ekteskapslov som han mener vil forandre samfunnets ekteskapsforståelse og få dramatiske konsekvenser. 

Benestad er også initiativtaker til og koordinator av Verd å vente på-kampanjen som gav ut boka Verd å vente på : en ressursbok om ungdom og sex på Lunde forlag i 2004. Han har dessuten vært hovedredaktør for bladene Homofili og kristen tro og Kjønnsnøytral ekteskapslov? Nei takk! samt prosjektleder for de kristne nettstedene www.ekteskapet.no og www.homofili.com, og (per 2024) daglig leder for nettstedet www.morfarbarn.no; disse nettstedene har blant annet stått bak en underskriftaksjon mot kjønnsnøytralt ekteskap.

Øivind Benestad ble i 2009 valgt inn i Agder bispedømmeråd som en av tre lekrepresentanter. I 2015 stilte han til valg på nytt. I januar 2017 meldte han seg ut av Den norske kirke, i protest mot at kirkemøtet med 83 mot 29 stemmer hadde vedtatt å tillate kirkelig vigsel av homofile par (også kalt likekjønnet vigsel).

 Referanser 


 Eksterne lenker 
 Intervju i VG 28. april 2005

Kategori:Norske lutherske prester
Kategori:Personer fra Bærum kommune
Kategori:Fødsler i 1954